Prefață: În 1999, cu cateva zile înainte de eclipsa de soare, mi-am cumpărat primul telefon mobil, un Philips Twist , și primul abonament la Connex (devenit ulterior Vodafone). De atunci și până în urmă cu două luni am fost clientul lor.

În 2004, am achiziționat un nou serviciu denumit la acea data „my domain”. Acest serviciu presupunea ca Vodafone să înregistreze un domeniu de internet .ro ales de mine și să îmi acorde dreptul de folosinta asupra acestuia în schimbul unul abonament lunar în valoare de 3 USD + TVA.

În anul 2007, Vodafone a trecut la facturarea in EUR, prețul serviciului devenind 2,20 EUR + TVA pe lună.

În 13.11.2010, fără acordul sau măcar notificarea mea, Vodafone a modificat unilateral contravaloarea acestui abonament, aceasta ajungând la suma de 3,35 EUR + TVA. Ulterior acestei date, serviciul nici nu a mai apărut pe factura detaliată, deși era inclus în suma totala de plată în fiecare luna. Nefiind o diferență semnificativă (1,15 EUR) și nefiind identificată pe factură, nu am observat această majorare de abonament.

În luna noiembrie 2013, am notificat Vodafone că doresc să transfer domeniul pe numele meu, cerere care a fost acceptată. În mod normal, de la această dată (4.11.2013), trebuia să înceteze contractul privind acest serviciu și să nu mai fie facturat.

Ulterior emiterii facturii din data de 14.11.2013, sesizând că valoarea acesteia nu scăzuse, deși suma cu titlu de chirie pentru numele de domeniu nu mai trebuia facturată, am făcut verificări și am constatat diferența de facturare descrisă mai sus.

În data de 4.12.2013 m-am adresat Vodafone prin intermediul secțiunii de relații cu clienții de pe site-ul vodafone.ro, prezentându-le pe larg problema, inclusiv cu copii de pe facturi și screenshot-uri de pe istoricul facturilor din secțiunea My Vodafone, dar nu am primit niciun raspuns.

În data de 8.12.2013 am reiterat reclamația și am retransmis-o prin fax si email. Ca și în prima reclamație, am solicitat în mod expres ca Vodafone (1) să verifice de unde a apărut această discrepanță și să ia masuri pentru a o îndeparta, (2) să îmi pună la dispoziție – preferabil in format electronic – toate facturile detaliate pe ultimii trei ani pentru a putea determina cuantumul total al prejudiciului și (3) sa îmi restituie integral sumele achitate nejustificat pe ultimii trei ani.

La acea dată, nu știam încă ce reprezintă suma de 3,35 EUR și m-am referit la întreaga sumă facturată în plus. Ulterior, mi-am restrâns pretențiile la diferența de 1,15 EUR.

În data de 19.12.2013 am primit un prim răspuns de la Vodafone prin care, în esență, nu se recunoștea nimic. Am revenit în aceeași zi cu un răspuns și o serie de clarificări.

Abia în data de 9.01.2014 (după o serie de convorbiri telefonice) am primit răspunsul de mai jos prin care Vodafone își recunoaște eroarea și se obligă să îmi restituie o sumă de 41,40 EUR + TVA. Din discuțiile telefonice a rezultat faptul că Vodafone a efectuat modificarea de abonament fără a obține și consimțământul meu.

Totuși, am observat că suma de 41,40 EUR + TVA reprezenta de fapt 36 de luni x diferența de 1,15 EUR + TVA pe lună, dar nu includea și lunile noiembrie și decembrie 2013 când fuseseră facturați în continuare cei 3,35 EUR, cu toate că domeniul fusese deja transferat din 4.11.2013 si am atras atenția asupra acestui lucru.

După aproape înca o lună și alte mailuri și convorbiri telefonice, în data de 3.02.2014 am primit, în fine, confirmarea că cele sesizate de mine sunt corecte și că mi se vor restitui sumele facturate în plus, respectiv cei 1,15 EUR + TVA pe perioada nov. 2010 – nov. 2013 și cei 3,35 EUR + TVA ulterior acestei date.

Conform solicitărilor, am transmis o cerere scrisă indicând datele de identificare și contul bancar și, în data de 7.02.2014, mi s-a răspuns că solicitarea a fost înregistrată și va fi soluționată în maxim trei zile lucrătoare – deci cel tarziu in 12.02.2014.

În 13.02.2014 am revenit cu un mail, atragând atenția asupra faptului că banii nu fuseseră virați în termenul anunțat. Nu am primit niciun răspuns pana în 19.02.2014, când mi s-a trimis un nou mail prin care eram înștiințat ca aceeasi cerere va fi acum soluționată în aproximativ 4 zile lucrătoare (!), deși trecuseră deja 12 zile de la formularea ei și 7 zile de când trebuia inițial rezolvată!

Am contactat din nou Vodafone, de data aceasta prin intermediul paginii lor de Facebook. Mi s-au solicitat anumite detalii și apoi mi s-a răspuns printr-un mesaj că cererea mea va fi soluționata în… 11 zile!

Ca atare, am pregătit o reclamație pentru OPC pe care o sa o depun mâine. Nu reusesc însă să îmi dau seama dacă această atitudine e rezultatul unei birocrații scăpate de sub control sau chiar rea-voință. Am lăsat intenționat cuantumul sumelor pentru a se vedea că e vorba de un evident mizilic, situație în care chiar nu reușesc să înțeleg de ce la trei luni după ce li s-a sesizat o evidentă eroare de facturare, Vodafone nu au reușit să rezolve situația.